Outa reageer op Sanral-leningDie e-tolprojek in Gauteng. Argieffoto. Outa, die Organisasie teen Belastingmisbruik, het Dinsdag vir meer klaarheid rondom die lening wat die Nuwe Ontwikkelingsbank (NDB) aan die Suid-Afrikaanse Nasionale Pad Agentskap (Sanral) toegestaan het, gevra. Die NDB het Maandag aangekondig dat hy R7 miljard aan die sukkelende staatsagentskap gaan leen vir die opknapping van plaveisel langs bestaande tolpaaie, die bou van addisionele lane op sekere paaie om dit te verbreed en die opknapping van verwante infrastruktuur soos brûe en interseksies. Die leningstermyn strek oor 15 jaar. In ŉ gesprek met Maroela Media het Wayne Duvenage, Outa se bestuurshoof, gesê dat die agentskap nie genoeg duidelikheid gegee het nie rondom die terme vir die lening, wat deur die regering onderskryf is, en dat daar ook nie duidelikheid gegee is watter paaie opgeknap gaan word nie. “Daar heers steeds baie onsekerheid rondom die lening. Sanral het ŉ verantwoordelikheid teenoor belastingbetalers om deursigtig te wees, omdat belastingbetalers die geld verskaf. Dit is net regverdig.” Duvenage het vroeër aan Business Report gesê dat die lening nie die huidige probleme rondom die e-tolpaaie gaan oplos nie. “Hierdie lening plaas Sanral net verder in die skuld. Die publiek het die reg om te weet hoekom hierdie lening aangegaan is, veral omdat die finansiering aangewend gaan word vir die ‘nasionale tolpaaieversterking- en opknappingsplan’.” Monale Ratsoma, hoof van die NDB se Afrika-streeksentrum, het gereageer op Duvenage se stellings. “Dit is jammer dat Outa besluit het om negatiewe bespiegelings te maak rondom die lening. Die lening sal nie vir die herfinansiering van bestaande lenings gebruik word nie. Wat regverdig sal wees, is as Outa direk met Sanral in verbinding tree en nie net uit die heup skiet nie,” het hy aan Maroela Media gesê. Duvenage het op sy beurt gesê dat Outa se versoeke aan Sanral onbeantwoord gelaat word. Die areas wat geoormerk is vir opknappings sluit projekte in by Mtunzini, Tongaat, Ballito en Paradise Valley in KwaZulu-Natal asook by Winburg in die Vrystaat, het Ratsoma gesê. “Sanral het ŉ groot agterstand en die NDB is baie gewillig om verdere, redelike bystand aan die organisasie te verleen.” Sanral kon nie vir kommentaar bereik word nie.